Sari Yanti

Sari Yanti Mohamad Nazari (lahir 9 November 1984) merupakan seorang pelakon dan penerbit wanita Malaysia. Beliau terkenal menerusi peranannya sebagai Kaisara dalam sitkom Kisah Kaisara (2007–2009). Sejak itu, beliau muncul dalam beberapa siri TV seperti Juanna (2008), Annissa (2009), Suria di Cordoba (2011), BFF: Teman Tapi Mesra (2012) dan Cik Serba Tahu (2017).

Kehidupan awal
Beliau dilahirkan pada 9 November 1984 di Kuala Pilah, Negeri Sembilan dan dibesarkan di Kuala Lumpur. Beliau merupakan anak kedua daripada 3 beradik, berdarah campuran Melayu dan Minang. Beliau belajar di Universiti Tenaga Nasional (UNITEN) dan mendapat Diploma Pengajian Perniagaan.

Kerjaya
Sari Yanti memulakan kerjaya awal sebagai model sambilan selepas memenangi pertandingan gadis penghias muka depan pada tahun 2006. Beliau mula dikenali sejak muncul dalam iklan Hotlink, yang turut dibintangi oleh Bront Palarae.

Beliau ditawarkan oleh Aziz M. Osman untuk menjayakan watak utama sebagai Kaisara dalam siri drama remaja Kisah Kaisara terbitan Ace Motion Pictures dan disiarkan di TV3. Drama ini menjalani penggambaran di Sekolah Menengah Kebangsaan Wangsa Melawati. Ia mengisahkan kehidupan pelajar sekolah yang bertudung. Penampilan filem pertama Sari ialah menerusi watak pembantu dalam filem aksi perlumbaan kereta Impak Maksima arahan Ahmad Idham.

Pada 11 November 2008, Sari memegang watak Juanna, seorang gadis yang menjadi mangsa dera ibu bapa tirinya dalam siri drama dengan tajuk sama yang disiarkan di TV1. Beliau pernah tercalon dalam Anugerah Bintang Popular Berita Harian 2008 kategori "Artis Baru Wanita Popular". Pada tahun 2011, beliau menjayakan watak Suria Khadijah Parker, seorang wanita kacukan Melayu-Sepanyol yang memilih menjadi aktivis untuk membebaskan dirinya dari dunia kebendaan dalam siri drama Suria Di Cordoba yang memulakan siaran pada 7 Jun di Astro Prima. Drama ini menjalani penggambaran di dua bandar utama Sepanyol—Cordoba dan Madrid dan juga di Malaysia—Kuala Lumpur dan Lembah Kelang, Selangor.

Beliau memegang watak sebagai Shahidah dalam siri drama komedi romantik remaja BFF: Teman Tapi Mesra bersama Muniff Isa, Syatilla Melvin dan Irfan Roslan. Drama ini memulakan siaran di TV3 bermula 15 Januari 2012, ia mengisahkan tentang hubungan antara Shahidah dan Iskandar yang terjalin sejak bangku sekolah.

Sejak 2013, beliau telah menjadi penerbit dan telah menubuhkan syarikat penerbitanya, Apna Addo. Sari menjadi sebahagian dari barisan pelakon drama keislaman I-Kids di Astro Ceria; memegang watak sebagai ibu Aliff.

Pada 17 Januari 2015, Sari memegang watak utama bersama Faizal Hussein dalam telefilem Penjara Seorang Isteri yang berkisarkan tentang perkahwinan Salmah dengan Zaid yang berlaku atas dasar suka sama suka dan perkahwinan mereka dikurniakan dua cahayamata. Dalam telefilem ini, yang berdasarkan dari satu kisah benar, Sari menjayakan watak sebagai Salmah.

Dari 6 hingga 9 Ogos 2015, Sari membuat penampilan sulungnya di pentas teater menerusi teater Hexa X Unus yang menggandingkan beliau bersama penyanyi dan pelakon Aqasha.

Pada 27 Mac 2017, Sari memegang watak Aerna Isyqee dalam siri drama adaptasi novel karya Syamnuriezmil, Cik Serba Tahu yang menggandingkan beliau bersama Remy Ishak. Beliau dilaporkan menggantikan Mira Filzah yang menarik diri pada saat-saat akhir akibat pertindihan jadual kerja.

Pada Mac 2020, Sari Yanti mengumumkan di akaun Instagram beliau bahawa tidak lagi bergiat aktif dalam bidang lakonan.

Kehidupan peribadi
Sari berkahwin dengan Mohd Eddy Casmady Che Hussein pada 16 Januari 2009, dan bercerai secara rasmi pada 11 Disember 2014. Hasil perkongsian hidup pasangan ini, mereka dikurniakan dua orang anak lelaki iaitu Barr Al-Aliy dan Baasit Al-Haq. Pada 14 Jun 2014, Sari dan bekas suami telah bersetuju untuk mencari jalan penyelesaian secara baik terhadap permohonan nusyuz (kembali taat) terhadapnya di Mahkamah Rendah Syariah Petaling Jaya.

Beliau telah mendirikan rumah tangga dengan pelakon dan pelawak Jep Sepahtu pada 25 Februari 2017. Mereka menyambut kelahiran bayi perempuan yang bernama Dariya Inara pada 25 April 2018. Sari mewujudkan laman Instagram Dariya Inara—@dariyainaraofficial pada Mei 2018 . Beliau melahirkan anak keempat, Muhammad Khidir, pada 6 Jun 2020. Laman Instagram anak bongsunya itu adalah @muhammadkhidirofficial.

Pada Julai 2016, dalam satu temuramah bersama Star2, Sari mendedahkan beliau pernah dikejar oleh seekor lembu pada ketika sambutan Hari Raya Aidilfitri.

Beliau juga bersahabat baik dengan pelakon Wan Sharmila.

Filemografi

Filem

Drama

Iklan

Teater

Telefilem

Televisyen

Anugerah dan pencalonan

Rujukan

Pautan luar 
 
 

Kelahiran 1984
Orang hidup
Pelakon wanita Malaysia
Orang dari Kuala Lumpur
Orang dari Negeri Sembilan
Orang Malaysia berketurunan Minangkabau
Orang Malaysia berketurunan Melayu
Muslim Malaysia
Pelakon wanita Malaysia abad ke-21
Pelakon televisyen Malaysia
Pelakon filem Malaysia
Alumni Universiti Tenaga Nasional
Penerbit televisyen Malaysia
Pelakon pentas Malaysia